हजारीबाग, सीबीआई के डीएसपी के नेतृत्व में रांची से आई एक 6 सदस्यीय टीम हजारीबाग छापेमारी करने पहुंची। सीबीआई की टीम ने मो. युसूफ के कटकमदाग प्रखंड के कूद स्थित घर में छापेमारी की। मो. युसूफ घर में नहीं मिले, वह फरार हैं। इस क्रम में उनके घर से स्टांप और स्टांप पेपर सहित कई कागजात बरामद की गयी। घंटो चली छापेमारी में सीबीआई की टीम ने सभी दस्तावेज खंगालने का काम किया। मो. युसूफ के परिजनों से पूछताछ भी की गयी। छापेमारी के बाद सीबीआई की टीम ने कुछ भी बताने से इनकार किया। ज्ञात हो कि मो. युसूफ ने फर्जी कागजात के आधार पर एक कोल फैक्ट्री स्थापित करने के नाम पर बैंक मैनेजर के साथ मिलकर 35 करोड़ रुपये की निकासी की थी। बोकारों स्थित स्टेट बैंक आफ इंडिया की शाखा से 35 करोड़ रुपये का लोन फर्जी कागजात के आधार पर लिया गया था। बताया गया है कि मुफस्सिल थाना क्षेत्र में स्थित सरकारी जमीन को निजी जमीन दिखाकर फैक्ट्री स्थापित करने के नाम पर 35 करोड़ रुपये का लोन लिया गया। इसी मामले में आज डीएसपी के नेतृत्व में सीबीआई की टीम ने छापेमारी की। यह भी बताया गया है कि जमीन का केवाला मो. युसूफ ने ही लिखा था।